PACE เพิ่มทุนแลกซื้อที่ดินในฮอกไกโดทำโครงการบ้านพักตากอากาศ-General Mandate
PACE เพิ่มทุน 816,350,000 บาท จากเดิมทุนจดทะเบียน 3,261,678,197 บาท รวมเป็นจำนวน 4,078,028,197 บาท โดยการออกหุ้นสามัญเพิ่มทุน จำนวน 816,350,000 หุ้น มูลค่าหุ้นที่ตราไว้หุ้นละ 1 บาท 
19 พ.ค. 2559

บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE แจ้งว่า ที่ประชุมคณะกรรมการบริษัทมีมติอนุมัติการเพิ่มทุนจดทะเบียนของบริษัท 816,350,000 บาท จากเดิมทุนจดทะเบียน 3,261,678,197 บาท รวมเป็นจำนวน 4,078,028,197 บาท โดยการออกหุ้นสามัญเพิ่มทุน จำนวน 816,350,000 หุ้น มูลค่าหุ้นที่ตราไว้หุ้นละ 1 บาท
พร้อมให้จัดสรรหุ้นสามัญเพิ่มทุน จำนวนไม่เกิน 176,350,000 หุ้นให้แก่ Bell Investments Limited และ Asension Trading Limited  ในราคาเสนอขายหุ้นละ 3  บาท รวมเป็นมูลค่าทั้งสิ้น 529,050,000  บาท แลกกับที่ดินใน ต.นิเซโกะ จ.ฮอกไกโด ประเทศญี่ปุ่น คิดเป็นพื้นที่รวมประมาณ  87 ไร่  3 งาน  33.295 ตารางวา คิดเป็นมูลค่า 529,050,000 บาท
ทั้งนี้ การเข้าซื้อที่ดินดังกล่าวข้างต้นในราคาไม่เกิน 529,050,000 บาท จาก Bell Investments Limited และ  Asension Trading Limited เป็นราคาที่สมเหตุสมผล เนื่องจากบริษัทฯ อ้างอิงมูลค่าสิ่งตอบแทนจากการประเมินมูลค่าที่ดินด้วยวิธีคำนวณมูลค่าตามราคาตลาด (To estimate the market value) คิดมูลค่ารวมได้ 552,000,000 บาท          
โดยบริษัทจะนำที่ดินดังกล่าวไปใช้สำหรับพัฒนาโครงการอสังหาริมทรัพย์ ลักษณะบ้านพักตากอากาศสำหรับกลุ่มลูกค้าชาวไทย จำนวน 37 หลัง มูลค่าหลังละประมาณ 1,500,000-4,000,000 ดอลลาร์สหรัฐ ทั้งนี้ขึ้นอยู่กับขนาดที่ดินแต่ละหลัง โดยมีมูลค่าโครงการ  ประมาณ 110,000,000-120,000,000 ดอลลาร์สหรัฐ และกำไรขั้นต้น (Gross profit) จะอยู่ที่ประมาณ 30-35%
สำหรับแหล่งเงินทุน บริษัทฯ จะใช้แหล่งเงินทุนจากสถาบันการเงิน เงินทุนหมุนเวียนของบริษัทฯ จากการโอนในโครงการอสังหาริมทรัพย์ ที่เริ่มมีการโอนในปี 59 เป็นต้นไป และเงินรับล่วงหน้าจากลูกค้า ฯลฯ การก่อสร้างและการรับรู้รายได้ คาดว่าจะเริ่มก่อสร้างในปี 60 และคาดว่าจะเริ่มรับรู้รายได้ในปี 62 
ส่วนหุ้นเพิ่มทุนที่เหลือ 640,000,000 หุ้น มูลค่าที่ตราไว้หุ้นละ 1 บาท ในลักษณะเป็นการเพิ่มทุนแบบมอบอานาจทั่วไป (General Mandate) ดังนี้
(1) จัดสรรหุ้นสามัญเพิ่มทุนจำนวน ไม่เกิน 320,000,000 หุ้น มูลค่าที่ตราไว้หุ้นละ 1 บาท เพื่อเสนอขายหุ้นให้แก่ผู้ถือหุ้นเดิมตามสัดส่วนที่ผู้ถือหุ้นแต่ละคนถืออยู่ (Rights Offering) และ (2) จัดสรรหุ้นสามัญเพิ่มทุนจำนวน ไม่เกิน 320,000,000 หุ้น มูลค่าที่ตราไว้หุ้นละ 1 บาท เพื่อเสนอขายหุ้นให้แก่บุคคลในวงจำกัด (Private Placement)